Joseph Nguyen

NE HIGGY EL MINDENT,
AMIT GONDOLSZ

A fejünkben kezdődő problémák
érjenek is ott véget

A fordítás az alábbi kiadás alapján készült:

Joseph Nguyen / Don’t Believe Everything You Thin

Original English language edition
published by Joseph Nguyen

3564 Avalon Park E Blvd Suite 1 -
163, Orlando Florida 32828, USA. 2022

Arranged via Licensor’s Agent: DropCap Inc.

Fordította

Tóth Gábor

Szerkesztette

Barsi Nikoletta

Copyright © Joseph Nguyen, 2022

Hungarian translation © Tóth Gábor, 2024

Hungarian edition © GLB Könyvkiadó Kft., 2024

Cover design © GLB Könyvkiadó Kft., 2024

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

GOOD LIFE BOOKS, BUDAPEST

Felelős kiadó Eitner Noémi és Melher Viktor igazgatók

Műszaki vezető Horányi Laura

Főszerkesztő Melher Viktor

Tipográfia Madarász György

Borítót készítette Tóth Attila

Elektronikus változat
Békyné Kiss Adrien

EPUB ISBN 9789636301200

MOBI ISBN 9789636301217

Kennának, a földre szállt angyalnak, aki megmutatta nekem, mi az a feltétel nélküli szeretet, és azt is, hogy ez a szeretet hogyan változtathatja meg a világot.

Tartalom

BEVEZETÉS: Miről olvashatsz a könyvben, és hogyan hozhatod ki belőle a legtöbbet?

1. FEJEZET: Utazás a szenvedés okának gyökere felé

2. FEJEZET: A szenvedés gyökere

3. FEJEZET: Miért gondolkodunk egyáltalán?

4. FEJEZET: Gondolatok kontra gondolkodás

5. FEJEZET: Ha mindig azt érezzük, amit gondolunk, nem kellene egyszerűen csak pozitívan gondolkodnunk?

6. FEJEZET: Hogy jön létre az emberi tapasztalat? A három alapelv

7. FEJEZET: Ha a gondolkodás a szenvedésünk gyökere, hogyan hagyjuk abba?

8. FEJEZET: Hogyan boldogulhatunk a világban gondolkodás nélkül?

9. FEJEZET: Ha abbahagyjuk a gondolkodást, mi lesz a céljainkkal, az álmainkkal és az ambícióinkkal?

10. FEJEZET: Feltétel nélküli szeretet és teremtés

11. FEJEZET: Mi a következő lépés a béke, az öröm, a szeretet és a beteljesülés megtapasztalása után?

12. FEJEZET: Semmi sem fekete vagy fehér

13. FEJEZET: Ha nem gondolkodunk, honnan tudjuk, hogy mit tegyünk?

14. FEJEZET: Hogyan hallgassunk a megérzéseinkre?

15. FEJEZET: Adjunk teret a csodáknak

16. FEJEZET: Mi történik, ha elkezdesz úgy élni, hogy nem gondolkodsz? (Lehetséges akadályok)

17. FEJEZET: Hogyan tovább?

A NEM-GONDOLKODÁS ÖSSZEFOGLALÁSA

Útmutató a gondolkodás abbahagyásához

Miből lehet tudni, hogy a nem-gondolkodás állapotában vagy?

Útmutató a nem-gondolkodást elősegítő környezet megteremtéséhez

A gondolkodást kiváltó okok megszüntetésének gyakorlati lépései

A nem-gondolkodást elősegítő környezet megteremtésének gyakorlati lépései

A nem-gondolkodás kivitelezésének gyakorlati lépései a munkában

Útmutató az ártalmas szokások/viselkedések legyőzéséhez

KÖSZÖNETNYILVÁNÍTÁS

Bevezetés

Miről olvashatsz a könyvben, és hogyan hozhatod ki belőle a legtöbbet?

Ez a könyv azért íródott, hogy segítsen neked megtalálni a válaszokat azokra a kérdésekre, amelyek egész életedben foglalkoztattak. Tudom, ez merész kijelentésnek tűnik, de hamarosan látni fogod, miért merem ezt teljes magabiztossággal kijelenteni.

A lelkem mélyén tudom, hogy nem leszel ugyanaz az ember, aki voltál, miután elolvastad ezt a könyvet. Az egyetlen állandó dolog az életben a változás. A növekedés az élet elkerülhetetlen része, ezért ezúttal sem tudod elkerülni majd, hogy e könyv elolvasása után megváltozz.

„Nem tudunk változtatni azon, aminek nem vagyunk tudatában, ám mihelyt tudatára ébredünk valaminek, nem tehetünk mást: meg kell változnunk”, mondta Sheryl Sandberg.

Nem számít, ki vagy, honnan jöttél, milyen háttérrel rendelkezel, mi mindent tettél és mi mindent nem, nem számít a státuszod, a vagyonod és az, hogy marslakó vagy-e, vagy sem – megtalálhatod a békét, a feltétel nélküli szeretetet, a beteljesülést és az öröm parttalan áradását az életedben. Biztosíthatlak róla, te sem vagy kivétel, még ha elsőre úgy tűnik is. A szeretet nem ismer határokat. Nyitott elmére és fogékony szívre lesz csupán szükséged ahhoz, hogy megtaláld a választ mindenre, amit kerestél.

Ugyanakkor tény, hogy vannak nagyon is praktikus következményei és „melléktermékei” annak, ha megértjük e könyv mondanivalóját, amit olyan sokan megtapasztaltak már a klienseim közül – például megkétszereződött, sőt egyeseknek ötszörösére növekedett a jövedelmük, exponenciálisan nőtt a vállalkozásuk, mélyebbé és harmonikusabbá váltak a kapcsolataik, időtlen idők óta tartó függőségektől szabadultak meg, nem egy ártalmas szokásuk tűnt el szinte magától, javult az egészségük, a vitalitásuk, illetve az általános energiaszintjük. Ilyen csodák naponta történnek azokkal, akik magukévá teszik e könyv alapelveit. És ez csak a jéghegy csúcsa. Ha csak egy töredékét is felsorolnám az emberek által elért eredményeknek, illetve az életükben bekövetkező pozitív változásoknak, akkor a könyvnek több mint felét ezeknek a mindennapos csodáknak az elbeszélése tenné ki.

Nem szívesen térnék ki ezekre a „külső” eredményekre, mert ennek a könyvnek nem ez a lényege. Ezek a kézzelfogható sikerek pusztán melléktermékei annak a folyamatnak, ahogyan belülről kifelé haladva megértjük, hogyan hat ránk mindaz, amit életünk során átélünk. Valójában a külső eredményekre – amilyen a pénz és az elismertség – csak azért vágyunk, mert belül akarunk megtapasztalni bizonyos érzéseket: például szeretetet, örömöt, békét, beteljesülést.

Az érzés az, amit tulajdonképpen akarunk az életünkben, nem pedig a fizikai dolgok, ám az egészben mégis ott rejlik egy csapda: azt hisszük, hogy a fizikai dolgok adják majd meg nekünk ezeket az érzéseket. A titok az érzésben rejlik!

Ez a könyv segíteni fog neked abban, hogy felfedezd az igazságot, mégpedig azt az igazságot, amit mélyen legbelül valójában már ismersz, továbbá abban, hogy rátalálj magadban azokra az érzésekre, amelyeket egész életedben kerestél.

Ne az információért olvasd ezt a könyvet. Akkor olvasd el, ha a dolgok mélyére szeretnél látni. A mély látásmód (vagy nevezhetjük bölcsességnek is) csak belül található meg. Hiszen a valódi mélység a lényünk mélyén található. Ahhoz, hogy megtalálj mindent, amit az életben keresel, magadba kell nézned, és fel kell fedezned azt a bölcsességet, ami már eleve benned van. Minden válasz ott rejlik mélyen a lelkedben. Ez a könyv csupán egy útmutató, amely abban segít, hogy a megfelelő helyen kezdj el keresni. Őszintén csodálom mindazokat, akik továbbra is képesek abban reménykedni, hogy amit keresnek, az tényleg létezik, és vár rájuk valahol. Ez azt jelenti, hogy reménnyel teli a szívük. Remény nélkül nincs semmink! Maga a tény, hogy itt vagy, és most ezt olvasod, a hitedről, a bátorságodról és az erődről tanúskodik. Százszázalékos bizonyossággal tudom, hogy meg fogod találni, amit keresel, ha a szívedben lévő reménnyel folytatod azt az utat, amin jársz.

Szeretném tisztázni, hogy ez a könyv nem akar abban a szerepben tetszelegni, hogy egyedül itt található meg az igazság. Az igazság mindenkiben és mindenben ott rejlik. A szemmel látható (fizikai) formák mögé kell nézni, hogy meglássuk és megtapasztaljuk a (spirituális) igazságot. A szavak nem az igazságot írják le ebben a könyvben, hanem az igazság IRÁNYÁBA mutatnak. Nézz a szavak mögé, hogy te magad fedezd fel az igazságot. Az igazságot nem lehet „intellektualizálni”, az értelem számára leképezni – csak megtapasztalni lehet. Az igazság az érzésben rejlik, egy szavakkal megfoghatatlan érzésben, ezért magát az igazságot sem lehet szavakba önteni.

Ha meg akarod találni az igazságot, nézz a szavak mögé, és keresd az érzést.

Sokan, akik felfedezik az igazságot, ilyen szavakkal írják le: maradéktalan béke, feltétel nélküli szeretet, elsöprő öröm. Azt is mondják egyesek, hogy ez az ismeretlen érzés egyben valahogy a legismerősebb is. Olyan, mintha végre otthon lennél. Keresd meg ezt az érzést, és minden feltárul előtted. Ebben a könyvben nem mondok semmi olyat, amit ne tudnál már most a szíved mélyén. Ezért lesz olyan ismerős, ugyanakkor ismeretlen érzés, amikor megtapasztalod az igazságot.

Ne intellektuálisan próbáld megfejteni az igazságot – nem fog menni. Amint elkezded elemezgetni, máris kisiklik az ujjaid közül. Az igazság nem egy-egy mondat memorizálásából hajt ki. Egy gyerek is képes erre – mégsem fogja megérteni az igazságot. Az igazság egy érzés formájában jön. Ebből az érzésből támad majd fel az a bölcsesség és igazság, amit keresel, és amely szabaddá tesz téged. Végül is mindnyájan ezt keressük, nem igaz?

Amit ebben a könyvben felfedek előtted, az meglehetősen egyszerűnek fog tűnni. Szinte túl egyszerűnek, ezért az agyad (az egód) küzdeni fog ellene, vagy megpróbálja bonyolultabbá tenni. Azt fogja gondolni: ez nem lehet ennyire szimpla! Amikor ilyesmit érzel majd, szeretném, ha emlékeznél rá, hogy az igazság mindig egyszerű. Ami összetett, az mindig felosztható kisebb részekre. Az igazságot nem lehet kisebb alkotóelemekre bontani, és éppen ez teszi igazsággá. Ez az oka annak, hogy az igazság mindig egyszerű. Ha meg akarod találni az igazságot, keresd az egyszerűséget.

Nyitott elmével és az igazság megismerésének tiszta szándékával közelíts ehhez a könyvhöz, és meg fogod kapni mindazt, amit eddig kerestél életed során.

Mielőtt továbblépnénk, szeretném kifejezni legmélyebb hálámat azért, hogy itt vagy, hogy figyelmet és időt szentelsz ennek a könyvnek. Ezek a legértékesebb dolgok, amiket valakinek adhatsz, ezért köszönöm neked ezt az ajándékot, amelyet egyben magadnak is adsz. Soha ne feledkezz meg isteni valódról, mert csak ezen keresztül mutatkozhat meg emberségünk, emberi valónk is.

Szeretettel és fénnyel:

Joseph

„Az emberek nehezen engedik el a szenvedésüket. Az ismeretlentől való félelem miatt inkább a jól megszokott szenvedést választják.”

THICH NHAT HANH

Egy fontos szempontra kell felhívnom a figyelmedet a szenvedéssel kapcsolatban. Amikor szenvedésről beszélek ebben a könyvben, a pszichológiai értelemben vett és érzelmi szenvedésre gondolok. Nyitva van számunkra az a lehetőség, hogy olyan életet éljünk, amikor függetlenül attól, hogy mi történik velünk, nem kell szenvednünk – sem érzelmileg, sem a szó bármilyen más pszichológiai értelmében.

Nem azt mondom, hogy amit átélünk, az mind a fejünkben van, vagy csak kitaláljuk valahogy. Szörnyű és szerencsétlen események történnek az emberekkel minden áldott nap.

Ehelyett azt mondom, hogy bár sok fájdalmat élünk át az életünk során, a szenvedés nem kötelező. Más szóval: jóllehet a fájdalom elkerülhetetlen, az, hogy miként reagálunk az életünkben bekövetkező eseményekre és körülményekre, csak rajtunk múlik, és ez határozza meg, hogy szenvedünk-e majd, vagy sem.

A buddhisták azt mondják, hogy két nyílvessző repül felénk, amikor valamilyen negatív esemény történik velünk. Ha fizikailag eltalál egy nyílvessző, az fájdalmas. Ha eltalál a második nyílvessző is – az érzelmi –, az még nagyobb fájdalmat okoz (szenvedést).

Buddha így vélekedett: „Az életben nem mindig tudjuk irányítani az első nyílvesszőt. A második nyíl viszont az elsőre adott reakciónk. A második nyílvessző választható.”

Amikor néhány évvel ezelőtt először hallottam ezt az idézetet Buddhától, zavarba jöttem, mert bár értettem, mire gondol, nem tudtam, hogyan alkalmazhatnám azt a saját életemben. Ha valakitől megkérdeznék, hogy szeretne-e szenvedni, vagy sem, nem hiszem, hogy a szenvedést választaná.

De mégis, hogyan választhatom azt, hogy nem szenvedek? Ha ez ilyen egyszerű lenne, nem hiszem, hogy bárki is szenvedne. Éveknek kellett eltelnie, mire sikerült rálelnem a szenvedés valódi okára, és képessé válni arra, hogy már a forrásánál megálljt tudjak parancsolni neki.

Önismereti utamon sok különböző tanítással, tanulmánnyal és módszerrel találkoztam, amelyek mind arra voltak hivatottak, hogy segítsenek az embereknek a problémáikkal való megküzdésben. Többtucatnyi könyvet olvastam el – ha nem könyvek százait! –, pszichológiát tanultam, terapeutákhoz jártam, meghallgattam sok különböző gondolkodót, megpróbáltam változtatni a szokásaimon, hajnali négykor keltem, megváltoztattam az étrendemet, strukturáltabbá és fegyelmezettebbé váltam, árnyékmunkát végeztem, tanulmányoztam a különböző személyiségtípusokat, naponta meditáltam, elvonulásokra jártam, spirituális mestereket követtem, valamint kutattam az ősi vallásokat.

De rákérdezhetsz bármi másra is – valószínűleg azt is kipróbáltam! Kétségbeesetten kerestem a válaszokat, mert ki akartam deríteni, hogyan szüntethetném meg a szenvedést a saját életemben, és hogyan segíthetnék ebben másoknak is. Bár ezek közül néhány dolog valóban segített abban, hogy lépésről lépésre valamilyen eredményt érjek el, a szenvedésemet nem szüntette meg. Továbbra is nagyon sokat szorongtam és féltem; továbbra is napról napra azt éreztem, hogy beteljesületlen az életem, hogy ingerült, dühös és frusztrált vagyok. A válasz megismerése még mindig váratott magára, és ha őszinte akarok lenni, még elveszettebb voltam, mint azelőtt, hogy belevágtam volna a nagy keresésbe.

Az életemet céltalannak és reménytelennek éreztem; nem láttam az irányt magam előtt. Nem tudtam, mit tehetnék még, hol kutassak, kivel beszéljek. Egészen a legsötétebb mélypontomig kellett eljutnom, amikor újra felcsillant a remény, s elkezdett a fény felé vezetni.

Egyszer csak, évekig tartó keresgélés után hirtelen belebotlottam az egyik első mentoromba, aki megmutatta a választ arra a kérdésemre, hogy milyen módon enyhíthetném a szenvedésemet.

A válasz annak köszönhetően tárult fel előttem, hogy megértettem az elménk működését, illetve magának az emberi megtapasztalásnak a mibenlétét.